**Deviaty list Sielničanom** (druhá sada) – 29. nedeľa v cezročnom období

Milí bratia a sestry, dnešná nedeľa sa v Cirkvi po celom svete slávi ako misijná. Pripomína nám Ježišove slová: „Choďte do celého sveta a učte všetky národy“, adresované nielen apoštolom, ale celej Cirkvi. Dnes nám zaznievajú v kontrastnej situácii, keď musíme sedieť doma a vonku vychádzať len v najnutnejších prípadoch, do práce, do obchodu a pod. Nie je vhodné chodiť po domoch, alebo na rozličné zhromaždenia, tobôž navštevovať cudzie krajiny.

Práve v tejto situácii si o to lepšie môžeme uvedomiť, že **prvým misijným územím je naše srdce**. Je čas položiť si otázku: Je celé moje srdce dostatočne evanjelizované? Riadia sa moje myšlienky, slová a skutky Božím zákonom? Je môj vzťah k Bohu a k ľuďom naplnený úprimnou a nezištnou láskou? Pravdepodobne zistíme, že i v našom vnútri sú temné územia, ktoré ešte potrebujeme presvetliť Božím slovom a jeho láskou.

Až potom môžeme niečo skutočne misionárke urobiť pre iných. **Druhým misijným územím je totiž naša rodina a naša farnosť**, ináč povedané naša menšia a väčšia rodina. I tu môžeme (aj napriek pandemickým opatreniam) mnoho urobiť, modliť sa, dávať príklad, spolupracovať, viesť dialóg, povzbudzovať, či jednoducho žiť s inými ako so svojimi bratmi a sestrami.

Napokon **tretím misijným územím je celý svet**. Nie každý môže byť misionárom v zmysle osobnej služby v ďalekých krajinách. No každý môže byť misionárom svojou spolupatričnosťou so všetkými ľuďmi, či sú tmaví, žltí, šikmookí, opálení prudkým slnkom alebo naopak ošľahaní mrazivým vetrom. Pojem rodiny sa tu rozpína do maxima a prikázanie – podporovať cirkevné ustanovizne – tak nadobúda oveľa širší význam, ako je len finančná podpora misií. Misie sú aj mojou vecou! Aj ja som misionárom, ak mi záleží na tom, aby moji bratia a sestry po celom svete nielenže mali čo jesť, ale predovšetkým, aby spoznali lásku Boha, ktorý „tak miloval svet, že nám poslal svojho Syna, aby nezahynul nik, kto v neho verí“. Amen.

*Marián Gregor, farár*